Kansa hou gesondheidsdag | Netwerk24
Kansa hou gesondheidsdag
Gedurende Oktober het die Kankervereniging van Suid-Afrika (Kansa) gefokus op die belangrike rol wat vroue kan speel om eienaarskap vir hul persoonlike gesondheid te aanvaar.
Volgens statistieke van die Nasionale Kankerregister (NKR) in 2014 is die topvyf-kankers wat vroue in Suid-Afrika beïnvloed die volgende: borskanker, servikale kanker, kolorektale kanker, kanker van die baarmoeder en longkanker.
“Dit is belangrik om vroue te bemagtig met kennis aangaande die verlaging van risiko’s vir kanker en algemene gesondheid onder vroue en om kennis te neem van waarskuwings­tekens. Ons moedig ook vroue aan om maandelikse selfborsondersoeke te doen, jaarlikse mediese ondersoeke te ondergaan en om gereelde siftings­toetse vir kanker te laat doen,” vertel Naomi Philander, maatskaplike werker vir Kansa-Boland.
Kansa het in Oktober ’n kanker­bewustheids­dag by die apteek by Welgevonden Spar gehou waar bors­onder­soeke, papsmere en prostaat­toetse gedoen is. “Mans was ook aangemoedig om borsondersoeke te doen omdat borskanker ook by mans gediagnoseer kan word.
Kansa hou 19 November ’n kliniek­dag by die apteek by Welgevonden Spar en moedig die inwoners aan om te kom vir borsondersoeke, papsmeer en prostaattoetse. VVir nog inligting, bel Philander by 061 209 9426.